钦定古今图书集成/方舆汇编/边裔典/第050卷 > 大学衍义补 > 《征讨绥和之义》〈下〉
## 钦定古今图书集成/方舆汇编/边裔典/第050卷 > 大学衍义补 > 《征讨绥和之义》〈下〉

魏毋丘兴为安定太守，将之官，魏公操戒之曰：“羌胡
欲与中国通，自当遣人来，慎勿遣人往。善人难得，必
将教羌胡妄有所请求，因欲以自利；不从便为失异
俗意，从之则无益事。”兴至，遣尉范陵至羌中，陵果教
羌使自请为属国都尉。公曰：“吾预知，当尔，盖更事多
耳。”

臣按：曹操谓“羌欲与中国通，自当遣人来，慎勿遣人往” ，此诚练达事体、通晓夷情之语也。盖中国之与外国气类不同，疆域殊隔，无事时政不必屑屑相与通往来也，非甚不得已决不可以通使，必不得已须择其人，宁受其责而不轻启其途，是何也？善人之难得也。彼不善之小人昧于大体，唯顾目前理之可行与否，事之可继与否，皆不暇计，往往顺适敌情以为身利，假上旨以许予，教虏人以请求启其所未知，逢其所欲为，允其所不可必得，既而不副其意，因而启衅端、开边隙者，皆此辈为之也。然其中固有怵于利害，苟逭一时者，而亦有反假虏势以为身荣利如范陵者。曹公为此言，自谓其经事多，岂不信哉！万一国家不得已与外国通使，须审择其人，必知义理、有气节、通古今、识事体者，然后遣之。不可专用武弁，而必兼之文士；不可专信内附之虏，而必仗之中夏之人。